Det er hvidt udenfor og vejene er glatte de fleste steder, men noget tyder på, at sneen har været med til at minde de nordjyske bilister om, at det er en god idé at køre forsigtigt. Nordjyllands Politi har i hvert fald ikke modtaget meldinger om uheld i løbet af natten på trods af det glatte føre. - På trods af sne i hele Nordjylland så har der ingen uheld været hele natten. Godt gået nordjyder. Lad trenden fortsætte, skriver Nordjyllands Politi på det sociale medie Twitter. Ifølge TV 2 VEJRET er der faldet mellem en og fem centimeter sne i det meste af Nordjylland. Det har betydet, at snerydderne er kommet på arbejde torsdag morgen, hvor vejene altså skal gøres snefri, før morgentrafikken for alvor sætter ind.

Opsummering:
De fleste nordjyder er stået op til hvide veje torsdag morgen, men det glatte føre har endnu ikke ført til uheld.